amanoisuno/poetBack huggingface dataset:
過吳江 楊時 
天水相涵翠有餘，玻璃萬頃接方壺。山浮晚照清如洗，風遠飛帆細欲無。漫叟未應甘皂櫪，散人終欲傲江湖。維舟况值鱸魚美，鱠疊銀絲飫腹腴。
南歸書事 楊時 
浪漫人間壓客塵，衡門長憶鎖榆枌。忘言擬盡輪人妙，陳迹慵尋史籀文。萬里功名心獨冷，一廛耕鑿力能勤。舊游欲問南歸趣，寂寞吾今過子雲。
寸碧軒 楊時 
隠隠遥山列畫屏，簷間寸碧與雲平。低回席上遺簪露，彷彿牆東翠黛橫。虛景遠涵千里色，晚暉仍借一溪清。春風景物知多少，可稱收身樂此生。
冬早書事 楊時 
窈冥誰爲宰爐錘，榮謝唯知歲序催。臘日未經梅已綻，春風尚遠凍先開。愁無潤澤歸芳樹，獨有餘寒著死荄。收盡浮雲天愈凈，夜深猶起望三台。
齒落書懷 楊時 
身上蕭條事事空，齒牙凋落賸衰翁。渴心尚欠冰凌解，病骨長思藥力攻。文几倦親塵土暗，斷編慵理蠹魚封。南床穩卧陶公宅，枕上悠揚一榻風。
書懷 楊時 
敝裘千里北風寒，還憶簞瓢陋巷安。位重金多非所慕，直緣三釜慰親歡。
端午日 楊時 
悠悠南北各天涯，欲望鄉關眼已花。憶得親庭誰共語，應憐遊子未還家。
渚宮觀梅寄康侯 楊時 
欲驅殘臘變春風，只有寒梅作選鋒。莫把疏英輕鬭雪，好藏清艷月明中。